
PREDGOVOR 


Knjižica »Devet dana s Petrom :Barbari- 
ćem« pobudila je kod naših vjernika veliko 
zanimanje. Tome je najbolji dokaz što je u 
prilično kratko vrijeme bila posve raspačana. 
Naši su ljudi sposobni moliti, samo im treba- 
ju konkretna i jasna pomagala. To me je na- 
velo da sastavim i drugu devetnicu s Petrom 
Barbarićem u kojoj ćemo kroz devet. dana 
promatrati Petrovih devet vrlina, da bismo 
se i sami vježbali u njima. 

II. vatikanski sabor uči nas da je sve one 
koji su se odlikovali revnijim nasljedovanjem 
Kristova djevičanstva i siromaštva i poseb- 
nim vršenjem kršćanskih kreposti preporuči- 
valo sve to pobožnom štovanju i nasljedova- 
nju vjernika. »Dok, naime, promatramo život 
onih koji su vjerno slijedili Krista, dobivamo 
novi poticaj da tražimo budući Grad i učimo 
koji je najsigurniji put po kojemu ćemo među 
promjenljivim stvarima svijeta moći doći do 
savršenog jedinstva s Kristom, to jest do sve- 
tosti, svaki prema svom posebnom stanju i 
položaju. U životu onih koji se, iako dionici 
naše ljudske naravi, savršenije preobraze u 
Kristovu sliku Bog živo očituje ljudima svoju 
prisutnost i svoje lice...« (»Lumen genti- 
um«, 50). 

Zato su veliki duhovi kršćanstva uvijek 
bili veliki prijatelji svetih. Kardinal Newman 
je govorio: »Neka moja duša bude sa sveci- 

ma!« Taj uzdah ponovio je za njim na kraju 
života čak i Židov Bergson, a usvojio ga je 
i veliki kršćanin naših dana Jean Guitton u 
svojoj knjizi »Što vjerujem« koju smatra du- 
hovnom oporukom svoga života i naučava- 
nja. Naš narod lijepo kaže: »Reci mi s kim se 
družiš, pa ću ti reći kakav si.« Tko se marno 
druži sa svetima postat će i sam njima sličan, 
jer ć€ mu oni biti neprestan poticaj; opomena, 
a koji put i prijekor. 

Mislim da nam i prijateljevanje s Petrom 
Barbarićem, osobito promatranje njegovih vr- 


lina, može postati spasonosno sredstvo da se 


i sami počnemo penjati na visoku goru savr- 
šenosti, jer upravo su kreposti stepenice po 
kojima se penjemo na brdo svetosti. Da bismo 
otklonili svako nepovjerenje prema takvome 
načinu rasta u Kristu, navest ćemo uvijek 
prije primjera Petra Barbarića što o pojedi- 
noj vrlini govori Biblija i posljednji Sabor. 
To su nam, svakako, najpouzdaniji izvori u 
kojima i Petrov život poprima potvrdu da je 
dobro radio. : 
U Zagrebu, 29. kolovoza 1972., na blagdan 
mučeništva svetog Ivana Krstitelja. 

Pisac 





PRVI DAN 


VJERA 


Sveto pismo: 

»Vjera je jamstvo za ono čemu se nadamo, 
dokaz za one stvarnosti kojih ne vidimo. 
Zhbog nje su stari postigli pohvalno svjedočan- 
stvo. Vjerom doznajemo da je svijet stvoren 
Božjom riječju tako da je vidljivo proizvede- 
no od nevidljivoga... Vjerom proroci osvoji- 
še kraljevstva, obaviše pravdu, postigoše obe- 
ćanja, zatvoriše usta lavovima, ugasiše žesti- 
nu ognja, izbjegoše oštrici mača, ozdraviše od 
bolesti, biše junaci u boju, nagnaše u bijeg 
tuđe bojne redove...« (Poslanica Hebrejima 
11, 1—3 i 33—35). 

Sveto pismo smatra vjeru izvorom i sredi- 
štem svega religioznoga života. Isus hvali 
vjeru koju je sreo kod ljudi, a isto tako kori 
nevjeru koju je također susretao. Naumu, što 
ga Bog ostvaruje u vremenu, čovjek se mora 
odazvati vjerom. Bez vjere je nemoguće ugo- 
diti Bogu. 

»Moj će pravednik živjeti od vjere; ako li 
otpadne, duša moja neće nalaziti zadovolj- 
stvo u njemu. A mi ne pripadamo onima koji 
otpadaju da propadnu, nego onima koji vje- 
ruju da spase dušu.. .« (Poslanica Hebrejima 
10, 38—39). 


Sabor: 

»Sveti sabor izjavljuje da je sam Bog ob- 
javio ljudskom rodu put po kojemu se — 
Njemu služeći — ljudi mogu u Kristu spasiti 
i posvetiti. Vjerujemo da ta jedina prava re- 
ligija postoji u katoličkoj-i apostolskoj Crkvi 
kojoj je Gospodin Isus povjerio zadaću da je 
raširi među sve ljude... A svi su ljudi dužni 
istinu, osobito u onome što se odnosi na Boga 
i njegovu Crkvu, tražiti i, pošto je upoznaju, 
prihvatiti je i ostati joj vjerni. Isto tako iz- 
javljuje Sveti sabor da te dužnosti pogađaju 
i vežu ljudsku savjest, i da se istina ne na- 
meće drugačije nego snagom same istine, koja 
u isti čas i blago i snažno ulazi u dušu.. .« 
(Deklaracija »Dignitatis humanae« o vjerskoj 
slobodi, broj 1). 


Primjer Petra Barbarića: 


Možemo reći da je Petar Barbarić usisao 
kršćansku vjeru već majčinim mlijekom jer 
se rodio, odrastao i odgojio u krilu duboko 
religiozne obitelji, gdje je sve bilo prožeto 
vjerom. No, kad je došao do samostalnije 
upotrebe razuma, dolazio je i on do poteško- 
ća u vjeri. Bog je htio da njegov sluga tim 
putem dođe do što osobnije i zrelije vjere. I 
zato ta vjera nije bila nikakva konvencional- 
nost, nikakav običaj, već ozbiljan, svijestan i 
slobodan ljudski stav. O tome svjedoči njegov 
bujan i revan molitveni i sakramentalni ži- 
vot po kojem je dolazio u osoban kontakt s 

Bogom, Kristom i njegovim svecima. O tome, 
nadalje, svjedoči njegovo posve nadnaravno 
gledanje na Crkvu, na papu, na biskupe, sve- 
ćenike, roditelje i odgojitelje, Božje i crkvene 
zapovijedi, na sve ljude, a osobito na problem 
patnje i smrti, koje ga nisu poštedile. 

Njegov idealizam, apostolat, polet i sa- 
vjesnost u radu ne mogu se protumačiti bez 
jake i proživljene vjere. Vjera je bila sila po- 
kretnica koja je pokretala čitav njegov život. 
Ona ga je držala uspravnim u napastima na 
čistoću, u žalosti za mrtvom majkom i sestra- 
ma, a nadasve kad se mnogo molilo za nje- 
govo ozdravljenje, a njegova se bolest sve vi- 
še pogoršavala. I on je osjetio kako Bog šuti 
u njegovu životu i kako ga vodi teškim pu- 
tem. Osjećao je to, ali se tome nije previše 
čudio. Vjerovao je ipak da je Bog prisutan u 
njegovu životu i da bez Boga ne pada ni vlas 
s glave, ni vrabac s krova. Zato je čvrsto i ne- 
pokolebivo ponavljao i stajao uz svoj »Credo«. 
U njemu je i izdahnuo izustivši posljednju ri- 
ječ svoga života: »Isuse!« On je dobro znao da 
je Isusu povjerovao, i zato se nije nikad po- 
kolebao. 


Primjena: 

I tebi se može dogoditi da budeš nezado- 
voljan udesom svoga života, da zaželiš ono 
što ne možeš posjedovati, da se tužiš na sre- 
dinu u kojoj živiš, na posao koji moraš obav- 
ljati. Možda čak govoriš: »Kad bi okolnosti 

moga života bile drukčije, imao bih više vje- 
re, odvažnosti i bolje bi odgovorio na Božji 
poziv.« Možda svoju mlakost pripisuješ tako- 
đer okolnostima u kojima živiš, nastojeći ta- 
ko skinuti sa sebe odgovornost. To je velika 
zabluda. Jedina je zapreka u tebi samome i 
ako je ne svladaš i ne otkloniš, bit će uza te 
kakve god bile okolnosti u kojima živiš, ma- 
kar bile najpovoljnije. Zapreka je uvijek u 
nedostatku vjere koja nas uči da je Bog naš 
otac i da ljubi svakoga od nas, da nam je 
Krist brat i prijatelj koji je uvijek uz nas. 

»Ako budeš znao stavljati Boga u sve što 
radiš, naći ćeš ga u svemu štogod ti se bude 
dogodilo« (Wlad. Ghika). 

»Ako želite upoznati Boga, gledajte oko 
sebe: vidjet ćete ga kako se igra s djecom i 
kako se smije u cvijeću« (Libanonski pjesnik). 

Petar Barbarić je veoma volio sv. Ivana 
Berchmansa. Od njega je naučio najkraći, 
najlakši i najpouzdaniji put kojim ide čovjek, 
vršeći vjerno svoje redovite dužnosti. Ali od 
njega je naučio i ovo: »Brini se za Božje in- 
terese, pa će se Bog brinuti i za tvoje!« 

»Bog blagosliva čovjeka ne zato što ga je, 
našao, već zato što ga je tražio« (Kierkegaard). 

Moli s Tomom Kempencom: »Gospode, 
ako je tvoja volja, budi tako! Ako je tebi na 
čast, budi to u ime tvoje! Gospode, ti znaš 
kako je bolje; neka bude ovo ili ono kako ho- 
ćeš! Daj što hoćeš, koliko hoćeš i kad hoćeš! 
Učini sa mnom kako znaš i kako voliš i kako 

će ti biti veća slava! Postavi me kamo hoćeš 
i čini sa mnom u svemu što ti je drago! U 
tvojoj sam ruci: prevrći me i okreći naokolo! 
Evo me sluge tvoga spremna i gotova na sve; 
jer nisam voljan živjeti, nego samo tebi: sa- 
mo da to mogu dostojno i savršeno!« (Naslje- 
duj Krista, Knjiga III, glava 15). 


Molitva 

Gospodine, od tebe dolazi svaki dobar dar 
pa tako i milost vjere. I vjera sluge tvoga 
Petra Barbarića tvoj je dar. Daj da po nje- 
govu primjeru budemo jaki u vjeri! On ti je 
uvijek vjerno služio i ispunjavao tvoju volju. 
Neka se i naša vjera očituje u vjernom izvr- 
šavanju naših svagdašnjih dužnosti! Udostoj 
se častima oltara proslaviti slugu svoga Petra 
koji je živo i vjerovao i po vjeri živio! A 
nama po njegovu zagovoru podijeli milosti za 
koje te molimo, da naša vjera još poraste i 
postane čvršća i življa! Ojačaj u vjeri sve one 
koji su slabi! Daj milost vjere svima onima 
koji je još nemaju! Daj da se u našoj obitelji 
živi po vjeri i od vjere! Daj da se i naš hrvat- 
ski narod odlikuje u vjeri kao i njegovi naj- 
bolji sinovi, među koje ubrajamo i Petra 
Barbarića! Amen! 

DRUGI DAN 
NADA 


Sveto pismo: 


»Naša je nada za vas čvrsta, jer znamo da 
ćete, kao što dijelite s nama patnje, tako di- 
jeliti i utjehu. Ne bismo htjeli, braćo, da osta- 
nete u neznanju u pogledu nevolje što nas 
zadesi u Aziji i koja nas je opteretila preko 
svake mjere — iznad naše snage — tako da 
smo izgubili nadu u život. Čak smo u sebi 
smatrali sigurnom smrtnu osudu, (ali to bi- 
jaše) da se ne bismo uzdali sami u se, nego u 
Boga koji uskrisuje mrtve. On nas je oslobo- 
dio od tolike smrtne pogibli i opet će nas os- 
loboditi. Da, u nj smo postavili nadu da će 
opet osloboditi...« (II. Korinćanima 1, 
—10). 


Sabor: 


»Crkva uči da eshatološka nada ne uma- 
njuje važnost zemaljskih zadataka, već da 
naprotiv ispunjenje zemaljskih zadataka do- 
biva odatle nove pobude. Nasuprot, ako se 
izgubi božanski temelj i nada u vječni život, 
čovjekovo dostojanstvo biva veoma teško po- 
vrijeđeno, kao što se to danas često može ja- 
sno vidjeti. Zagonetka života i smrti, krivnje 
i patnje ostaje tada bez rješenja, tako da lju- 
di nerijetko padaju u očaj...« (»Gaudium et 
spes«, Pastoralna uredba o Crkvi u suvreme- 
nom svijetu, broj 21). 

Primjer Petra Barbarića: 

Nada je potrebna čovjeku, isto tako krš- 
ćaninu, kao zrak, kruh i voda. Bez nade čo- 
vjek pada u očaj. Nadom se tješio apostol na- 
roda sv. Pavao. Nadom (Crkva želi pomoći i 
današnjem čovjeku u rješavanju njegovih ži- 
votnih problema. Nada je kršćanska krepost, 
i zato ne može biti pravog i potpunog kršća- 
nina bez tako važne vrline. Pogledajmo ka- 
kav je bio u njoj naš Petar! 

Prvi vice-postulator Petrove kauze o. 
Alojzije Curinaldi, koji je po dužnosti u naj- 
većoj savjesnosti proučio njegov život, tvrdi 
da je Petar vježbao krepost kršćanske nade 
u herojskom stupnju, to jest u višem nego 
što to čine obični kršćani. Svoju tvrdnju 
opravdava ovim činjenicama. 

Kako je Petar bio veoma talentiran mla- 
dić, mogao je po završeiku gimnazije misliti 
na jednu čisto ovozemsku karijeru, koja bi 
mu se u tadašnjim prilikama, kada je bilo 
malo školovanih ljudi, mogla nasmiješiti i 
učiniti ga bogatim u dobroj službi i namje- 
štenju. No, on se nije dao nikada voditi ta- 
kvim mislima. Duhovne vrednote i nadu u 
vječni život stavljao je na prvo mjesto, pa je 
zato mislio isključivo na svećenički, a onda 
kasnije na redovnički stalež. Bez velike nade 
u vječna dobra takav se stalež obično ne pri- 
hvaća. 

Izvanredno razvijen molitveni život, koji 
je smatrao jednim od sredstava za postignuće 

gle cilja, svjedoči također o njego- 
voj nadi. Covjek bez nade u Boga jedva da će 
moliti. Čovjek s velikom nadom mnogo moli 
i uvijek u životu računa s nadnaravnim mo- 
mentom. 

Heroizam kršćanske nade Petar je naj- 
uvjerljivije pokazao u posljednjoj bolesti. Ni- 
je nikad gubio strpljivost niti predanja u vo- 
lju Božju. Za dugih besanih noći, kad je zna- 
lo biti jako teško, molio bi strelovite moli- 
tvice, a osobito 71. psalam. 


»Ti si, o Gospode, ufanje moje, 
Jahve, uzdanje od moje mladosti! 


Na te se oslanjam od utrobe; 
ti si mi zaštitnik od majčina krila: 
u te se svagda uzdam. 


Mnogima postadoh čudo, 
jer ti si mi bio silna pomoć... 


A ja ću se uvijek uzdati, 
iz dana u dan hvaleć te sve više... 


Trpljenja mnoga i velika bačio si na me: 
ali ti ćeš me opet oživiti 
i opet me podići iz dubine zemlje .. .« 


Moleći s pouzdanjem takve molitve, Petar 
bi rekao: »Sada je sve dobro.« Zašto je sve 
dobro? Zato jer je imao nadu. Sunce nade nije 
nikad pomrčalo u njegovu životu. Kako je 
gajio veoma pobožnost Srcu Isusovu, a ona 

ulijeva veliku nadu, i ona je bila za njega 
neiscrpivi izvor nade. Sigurno da je u srcu 
ponavljao onu krasnu molitvu: »Srce Isusovo, 
u tebe se uzdam!« Eto, to je bio naš Petar, i 
zato nam može postati učitelj kršćanske nade. 


Primjena: 

Ljubav koju Bog ima prema nama nadilazi 
svaku našu pomisao. To je prodorna ljubav 
koja ulijeva povjerenje i sigurnost, to je lju- 
bav koja ispunja nadom, ali uz uvjet da smo 
je sposobni primiti. Čovjekova veličina i du- 
hovno plemstvo temelji se na činjenici da je 
čovjek Božje dijete i da uvijek može računati 
s Bogom. 

»Svetost se sastoji u raspoloženju srca koje 
nas čini poniznima i malenima u Božjim ru- 
kama, svijesnima naše slaboće i punima po- 
uzdanja u njegovu dobrotu Oca koje ide do 
drskosti« (Sveta Mala Terezija). 

“To nam može izgledati malo pretjerano, ali 
ipak nije, jer Bog želi da imamo u njega ne- 
ograničeno pouzdanje. Prije može majka, ma- 
kar da je to protiv njezine naravi, zaboraviti 
čedo nego Bog nas. Isus nam jamči da Otac 
naš nebeski zna dobro sve što nam treba. Isus 
nas potiče na pouzdanu molitvu. I ako smo mi 
koji smo zli sposobni činiti dobro jedni dru- 
gima, koliko će više biti sposoban Bog koji je 
dobrota po svojoj biti. 

Belgijski isusovac 0. Galot sastavio je ne- 
davno knjižicu kojoj je dao naslov »Molitve 

pouzdanja«, a sadrži četrdesetak molitava ko- 
je su pune nade. Današnjem čovjeku potreb- 
no je razvijati baš tu dimenziju kršćanske 
nade da ga ne zahvate crne sjene očaja. 


Molitva 

Budi mi bliz, Gospodine, da raspršiš sjene 
koje pokatkad padaju na me, sjene malodu- 
šnosti, straha, očaja, zdvojnosti, tjeskobe! Daj 
da shvatim kako pouzdanjem mogu najvećma 
proslaviti tvoju očinsku dobrotu! »Ti si Bog 
praštanja, milosrdan i blag, na gnjev si spor, 
a u milosrđu velik« (Nehemija 9, 17). Ti si 
onaj koji ulijevaš svjetlo u mračne dane moga 
života. Daj da se ne bojim i ne budem u tje- 
skobi kad si ti sa mnom! 

Tvoj sluga Petar Barbarić imao je veliko 
pouzdanje u tebe i neuništivu nadu u nepro- 
lazna dobra koja si pripravio onima koji se 
pouzdaju u te. Daj i nama po njegovu primje- 
ru i zagovoru sličnu nadu! Neka ova naša de- 
vetnica kao i sve naše molitve budu ispunjene 
nadom! Neka pouzdanje u te daje polet čita- 
vom našem životu! Neka nada u nama bude 
jača i od same smrti! Amen! 

TREĆI DAN 
LJUBAV 


Sveto pismo: 

»Kad bih ljudske i anđeoske jezike govo- 
rio, a ljubavi ne bih imao, bio bih mjed što 
ječi, ili cimbal što zveči. Kad bih imao dar 
proricanja i znao sve tajne i sve znanje; kad 
bih imao puninu vjere, tako da bih brda pre- 
mještao, a ljubavi ne bih imao, bio bih ništa. 
Kad bih na hranu siromasima razdao sve svo- 
je imanje, kad bih tijelo svoje predao da se 
sažeže, a ljubavi ne bih imao, ništa mi ne bi 
koristilo. Ljubav je strpljiva, ljubav je dobro- 
stiva; ljubav ne zavidi, ne hvasta se, ne oholi 
se. Nije nepristojna, ne traži svoje, ne razdra- 
žuje se, zaboravlja i prašta zlo; ne raduje se 
nepravdi, a raduje se istini. Sve ispričava, sve 
vjeruje, svemu se nada, sve podnosi. Ljubav 
nigda ne prestaje. Proroštva? Ona će iščez- 
nuti! Jezici? Oni će umuknuti! Znanje? Ono 
će nestati...« (I. Korinćanima 13, 1—8). 


Sabor: 

»Poštivanje i ljubav moraju se protegnuti 
i na one koji drugačije od nas misle i rade 
u društvenim, političkim ili vjerskim pita- 
njima. Jer, sa što više čovječnosti i ljubavi 
prodremo u njihov način mišljenja, lakše će- 
mo moći s njima zapodjenuti dijalog. 

Naravno, ta ljubav i dobrohotnost nipošto 
nas ne smiju učiniti ravnodušnima prema isti- 

ni i dobru. Štoviše, samo ljubav potiče Kri- 
stove učenike da svim ljudima navješćuju 
spasonosnu istinu. Ali treba razlikovati za- 
bludu, koja se uvijek mora zabaciti, od zablu- 
djeloga, koji uvijek zadržava osobno dosto- 
janstvo, pa i kad je opterećen lažnim ili ma- 
nje točnim religioznim shvaćanjem. Bog je 
jedini sudac i ispitivač srdaca. Stoga nam za- 
branjuje da sudimo o ma čijoj unutarnjoj 
krivnji. 

Kristova nauka traži da oprostimo i uvre- 
de a zapovijed ljubavi proteže i na neprija- 
telje ...« (»Gaudium et spes«, broj 28). 


Primjer Petra Barbarića: 

Zapovijed ljubavi obuhvaća ljubav prema 
Bogu i svakome čovjeku. Nitko ne smije biti 
isključen iz naše ljubavi, pa ni neprijatelj. 
Iz ljubavi moramo se čuvati osuđivanja i mo- 
ramo biti spremni svakome oprostiti. Naro- 
čitu pažnju moramo gajiti i prema istini. Ka- 
ko je ljubav kraljica i vrhunac svih kreposti, 
jasno je da bez nje nema kršćanskoga savr- 
šenstva. Bez ljubavi nije se mogao usavršiti ni 
posvetiti ni Petar Barbarić. Zagledajmo se i 
u tu vrlinu njegova života! 

Petar je svoju ljubav dokazivao i ostva- 
rivao u prvom redu revnim vršenjem svih 
Božjih i crkvenih zapovijedi te svojih stale- 
ških dužnosti kao sjemeništarac, đak i zbor- 
nik Marijin. Njegova se ljubav očitovala, da- 
kle, djelom. Kroz 8 godina bio je poznat či- 

tavom Travničkom sjemeništu: odgojiteljima, 
profesorima i đacima kao najsavjesniji i duž- 
nostima najvjerniji. Bez mnogo riječi ostva- 
rivao je ljubav životom. 

Svoju ljubav prema Bogu očitovao je i 
time što se čuvao grijeha, jer je biv svjestan 
da je grijeh najveća povreda ljubavi. 

. Njegova ljubav prema Bogu dolazila je do 
izražaja i u molitvi, u kojoj je tražio Božju 
blizinu i razgovor s njime. 

On je u potpunosti ostvario ono dvoje što 
sv. Ignacije Lojolski stavlja na početku raz- 
matranja da postignemo ljubav: »Prije svega, 
dobro je imati na pameti dvoje: 

Prvo: ljubav treba da se pokaže više dje- 
lima nego riječima. 

Drugo: ljubav se sastoji u obostranom sa- 
općavanju, tj. da ljubitelj daje i dijeli s lju- 
bljenim ono što ima ili od onog što može; a 
tako opet i ljubljeni ljubitelju. Ako, dakle, 
jedan posjeduje znanje, daje ga onome koji 
toga nema. To vrijedi i za čast i za bogat- 
stvo i tako sve jedan drugome naizmjence« 
(Duhovne vježbe, broj 230 i 231). 

Petar je bio svjestan da bez ljubavi prema 
bližnjemu ne može biti ni prave ljubavi pre- 
ma Bogu. Zato se svojski trudio da se i u 
njoj vježba. Evo nekoliko primjera te lju- 
bavi! 

Kad je u praznicima g. 1890. boravio kod 
kuće, uze nagovarati nekog čovjeka, koji je 
bio odan piću i veliki psovač, da se ostavi 

tih grijeha. Često mu je znao govoriti i tu- 
mačiti kako time gubi dušu i teško vrijeđa 
Gospodina. I zaista, čovjek se obrati. Kroz 
godinu dana nije ni zavirio u gostionicu, a 
kad bi kasnije kupio pića, onda bi ponio kući 
da se zajedno s ukućanima umjereno okrijepi. 

Petar se s najvećom vjernošću brinuo za 
čast i dobar glas bližnjega, a osobito ako se 
radilo o njegovim sjemenišnim odgojiteljima 
ili profesorima. 

Velikim oduševljenjem učio je strane je- 
zike, i to da bi mogao kao svećenik uspješnije 
djelovati za spas duša, osobito kao ispovjed- 
nik. 

U ljubavi prema bližnjemu nije se dao po- 
kolebati ni uvredama ni primjedbama koje 
su znale padati i na njega, osobito na nje- 
gove malo klempave uši. U razredu bi na- 
stupao kao anđeo pomiritelj između onih koji 
su bili zavađeni. 

Kad je bio već teško bolestan, imao je si- 
lan obzir prema svakome, pa nije dopuštao 
da mu se posvećuje takva pažnja koja bi bila 
skopčana s prevelikim žrtvama za bilo koga 
od njegovih odgojitelja ili sudrugova. 
Primjena: 

Isus nam je ostavio zapovijed ljubavi kao 
znak po kojem će se prepoznati njegovi pravi 
učenici. Bez ljubavi, dakle, ne možemo biti 
Kristovi učenici. 

Ljubav u kršćanskom smislu nije samo ne- 
ka filantropija, puko čovjekoljublje ili simpa- 
tija ili čuvstvenost prema nekoj osobi. Ona 
ima svoj korijen u Bogu koji je sama ljubav, 
i ona se razlijeva u nama po Duhu Svetome 
koji nam je dan. Zato moramo ljubiti braću 
jer ih Bog ljubi, jer je Krist prolio za njih 
krv i dao probosti svoje Srce. Sv. Augustin 
uči nas stoga da ljubimo Božjim srcem. 

Naša ljubav neka bude prisutna na sva- 
kom mjestu gdje se nalazimo, u svakom po- 
slu koji obavljamo, u svakom susretu s bra- 
ćom ljudima! Ona mora biti naročito prisutna 
na ognjištu obitelji, redovničke zajednice. I 
danas kao u prva kršćanska vremena morali 
bismo biti takvi da svatko tko nas promatra 
može reći: »Gle, kako se ljube!« (Tertulijan) 

Svoju ljubav možemo očitovati: dijeleći 
dobra, pohađajući bolesnike, tješeći one koji 
su žalosni, poučavajući one koji su neuki, pra- 
štajući i zaboravljajući na uvrede. 

Svaki dan daje nam toliko mogućnosti da 
iskazujemo ljubav prema Bogu i bližnjemu. 
Valja se njima samo koristiti. 

»Bližnji nam je dan kao sredstvo da poka- 
žemo ljubav. koju imamo prema Bogu« (Sv. 
Katarina Sijenska). 

»Naši su nam roditelji uljepšali prve dane 
našega života; na nama je da im uljepšamo 
posljednje dane« (A. de Saint-Exupery). 

»Prava ljubav otvara ruke, a zatvara oči« 
(Sv. Vinko Paulski). 

»Budite kao izvor koji svima gasi žeđ, a 
kome se nitko ne zahvaljuje!« (O. Leon de 
Grandmaison, DI). 

»Ako budeš uzeo na sebe boli drugoga, 
Gospodin će uzeti tvoje na sebe« (Knez 
Ghika). 


Molitva X 
»Gospodine, učini me oruđem svoga mira! 
Gdje je mržnja, daj da unosim ljubav! : 
Gdje je uvreda, daj da unosim praštanje! 

. Gdje je razdor, daj da unosim jedinstvo! 
“ Gdje je zabluda, daj da unosim istinu! 
Gdje je sumnja, daj da unosim vjeru! 
. Gdje je očaj, daj da unosim nadu! 
Gdje je tama, daj da unosim svjetlo! 
Gdje je žalost, daj da unosim radost!« 
5 (Molitva sv. Franje Asiškoga) 


* Gospodine, od svih zapovijedi najvećom si 
proglasio zapovijed ljubavi. Na sudu svom su- 
dit ćeš nas prema ljubavi. Svi tvoji pravi uče- 
nici odlikovali su se u ljubavi. I miljenik tvo- 
ga Srca Petar Barbarić. Svi nas oni zovu da 
ih nasljedujemo u ljubavi. Daj nam milost da 
se odazovemo tome od svih najkršćanskijem 
zovu, koji je samo jeka tvojih velikih riječi 
e ljubavi! Neka tvoje Srce što gori ljubavlju 
prema nama raspali naša srca ljubavlju pre- 
ma tebi i bližnjemu! Amen! 

ČETVRTI DAN 


EUHARISTIJSKA POBOŽNOST 


Sveto pismo: 


»Ja sam, uistinu, primio od Gospodina ono 
što sam vam i predao: Gospodin Isus one noći 
u koju bijaši izdan uze kruh te zahvali, raz- 
lomi ga i reče: ,Ovo je tijelo moje koje je za 
vas. Ovo činite na moju uspomenu!" Isto tako 
uze i kalež, poslije večere, te reče: ,,Ovaj je 
kalež Novi savez u mojoj krvi. Ovo činite, 
svaki put kad ga pijete, na moju uspomenu!" 
Uistinu, svaki put kad jedete ovaj kruh i pi- 
jete ovaj kalež najvješćujete smrt Gospodnju 
dok on ne dođe. Zato tko god nedostojno jede 
ovaj kruh ili nedostojno pije ovaj kalež Go- 
spodnji, bit će odgovoran za tijelo i krv Go- 
spodnju. 

Neka svatko ispita samog sebe te onda 
jede od kruha i pije iz kaleža, jer tko jede 
i pije, osudu svoju jede i pije ako u tome 
ne razabire Tijelo...« (I. Korinćanima, 11, 
23—29). 

Sabor: 

»Liturgija je vrhunac ka kojemu teži dje- 
latnost Crkve, i ujedno izvor iz kojega pro- 
ističe sva njezina snaga. Apostolski su, naime, 
napori upravljeni k tome da.se svi, koji su 
vjerom 'i krštenjem postali Božja djeca, sa- 

staju, usred Crkve hvale Boga, sudjeluju kod 
žrtve i blaguju Gospodnju večeru. 

S druge strane ista liturgija potiče vjer- 
nike da nasićeni uskrsnim tajnama budu slo- 
žni u pobožnosti; ona moli da u životu vrše 
ono što su prihvatili vjerom, a obnavljanje 
saveza između Gospodina i ljudi u Euharistiji 
navodi i podžiže vjernike da sve više ljube 
Krista. Iz liturgije, dakle, a naročito iz Euha- 
ristije, kao s izvora, izlijeva se na nas milost 
i najvećim se uspjehom postizava ono Kristo- 
vo posvećenje ljudi i slavljenje Boga, prema 
kojemu se kao prema svojoj svrsi stječu sva 
druga djela. 

Da se postigne taj potpuni uspjeh, potreb- 
no je da vjernici pristupaju k svetoj liturgiji 
pravim  raspoloženjem duše, svoju pamet 
usklade s glasom i sudjeluju s nebeskom mi- 
losti kako je ne bi uzalud primali. Stoga sveti 
pastiri moraju paziti ne samo da se u litur- 
gijskom činu obdržavaju propisi za valjano i 
dopušteno vršenje obreda, nego da mu vjer- 
nici sudjeluju poznavanjem, djelatno i plod- 
no... .« (»Sacrosanctum concilium« — Uredba 
o svetom bogoslužju, broj 10 i 11). 


Primjer Petra Barbarića: 

Petar je živio davno prije II. vatikanskog 
sabora, štoviše i prije dekreta svetog Pija X. 
o svagdašnjoj svetoj pričesti. Ipak je prema 
prilikama svoga vremena bio dubok u euhari- 
stijskoj pobožnosti. On nije poznavao plitkoće 


24 


ni na kojem području a najmanje na ovom, 
koje je najsvetije i koje stoga zaslužuje svu 
našu pažnju i ljubav te čistoću srca, kako nas 
uči i opominje sveti apostol Pavao u I. posla- 
nici Korinćanima. 

Štovanje Presvetog Oltarskog Sakramenta 
ističe se u cijelom životu Petra Barbarića. Re- 
dovito je veoma pobožno slušao svetu misu, 
u vrijeme bolesti i po dvije na dan, a kad bi 

Već u svome zavičaju na praznicima po- 
budno je djelovao na sve čednim i pobožnim 
držanjem kod svete euharistijske službe. 

Svetu pričest primao je nedjeljom i blag- 
danom, dakle kadgod je prema tadašnjim obi- 
čajima bilo to moguće. Njegovom zaslugom i 
zauzimanjem uvedena je u Travničkom sje- 
meništu naknadna sveta pričest na prve petke 
u mjesecu. ; 

Petar ne bi nikad završio vrijeme dnevno- 
ga odmora, a da prije ne bi pohodio Spasitelja 
nazočna u Presvetoj Euharistiji. 

(O prazničkom putovanju mjesec dana jugo- 
zapadnom Bosnom i Dalmacijom piše njegov 
suputnik: »Gdje smo samo mogli, slušali smo 
svetu misu, a meni se uvijek činilo: Petar je 
danas pobožniji nego jučer. Više je puta i dvo- 
rio kod svete mise, što je uopće rado činio. 
Nije li bilo ministranta pri ruci, Petar je od- 
mah spreman žbio.« Bilo je to nakon V. raz- 
reda gimnazije kad je već bio u 20. godini 
života, budući da je kasnije pošao u srednju 
školu. 

Primjena: 


Mnogo kršćana prisustvuje svetoj misi je- 
dva i u nedjelju kad to obvezuje kao teška 
dužnost. Ne poznaju, doista, veliki Božji dar 
koji se krije u euharistijskoj žrtvi i gozbi. 
Misa je za njih često samo neki vanjski reli- 
giozni čin, koji nije sastavni dio njihova ži- 
vota. Zato se, možda, čak i ljute što nedjeljna 
dužnost prisustvovanja svetoj misi remeti nji- 
hov mir. 

Kako izići iz takvog minimalističkog stava 
prema Euharistiji? — Upoznavanjem vrijed- 
nosti i veličine mise koja nam posadašnjuje i 
poovdašnjuje Kristovu žrtvu na Kalvariji, a 
kojom se izvršuje naše otkupljenje. Prema 
svome spasenju, svakako, ne smijemo biti rav- 
nodušni, pa prema tome ni prema onom sve- 
tom činu kojim se to spasenje izvršuje. Što- 
više, taj sveti čin morao bi postati središte 
naših dana. pe 

Onaj koji se pod svetom misom i pričesti 
postaje dionikom ne samo njezinoga žrtveno- 
ga već i gozbenoga dijela, pa u njoj sudjeluje 
na savršeniji način. ie 

»Jasno je da svakodnevnim ili čestim pri- 
manjem presvete Euharistije raste jedinstvo 
s Kristom, da se duhovni život obilnije hrani, 
duša obilnije bogati krepostima i da se pri- 
česniku daje jači zalog vječnog blaženstva... 

Vjernici, dok štuju Krista prisutnog u sa- 
kramentu, neka imaju na umu da prisutnost 

proizlazi iz žrtve i da je usmjerena prema sa- 


kramentalnoj i duhovnoj pričesti zajedno. 

_ Pobožnost, dakle, koja vjernike potiče na 
posjet svetoj Euharistiji, potiče ih da do kraja 
sudjeluju u uskrsnom misteriju i zahvalnim 
srcem odgovore daru onoga koji po svome čo- 
vještvu neprekidno ulijeva božanski život u 
udove svoga tijela. Boraveći kod Krista Go- 
spodina, oni uživaju njegovo najtješnje prija- 
teljstvo i pred njim izlijevaju svoje srce za 
sebe i sve svoje, moleći za spas i mir svijeta. 
Zajedno s Kristom, prikazujući sav svoj život 
Ocu i Duhu Svetomu, oni iz tog čudesnog 
druženja crpu porast vjere, nade i ljubavi. 
Tako oni hrane ono pravo raspoloženje u ko- 
jemu mogu dužnom predanošću svetkovati 
spomenčin Gospodinov i često primati kruh 
koji nam je dao Otac. Stoga neka se vjernici 
trude da prema svojim životnim mogućnosti- 
ma iskazuju štovanje Kristu Gospodinu u Sa- 
kramentu...« (Uputa o štovanju euharistij- 
skog misterija). 


Molitva 


Gospodine, ne znam koliko mi nedostaje 
ljubavi da se sa žarom bacim u tvoje ruke i 
da se više nikad ne odijelim od tebe. 

Sve što znam jest da posvuda izvan tebe 
ne nalazim drugo do odvratnosti i bijede i to 
ne samo izvan sebe, već i u sebi samome. 

Stoga, Gospodine, daruj se meni u Euha- 
ristiji, jer bih te želio iskreno i potpuno lju- 

biti! A budući da te dosta ne ljubim, daj da 
te ljubim više! 

Tvoj sluga Petar Barbarić nije mogao sva- 
ki dan na pričest. Meni tu mogućnost sjedi- 
njenja s tobom u svetoj pričesti daješ svaki 
dan. Daj da znam po njegovu primjeru i pri- 
mjeru tvojih svetaca cijeniti taj veliki dar i 
daj da se njime u pobožnosti i strahopočitanju 
što bolje koristim! Amen! 

PETI DAN 


POBOŽNOST SRCU ISUSOVU 


Sveto pismo: 

»U ono vrijeme reče Isus: ,,Slavim te, Oče, 
Gospodaru neba i zemlje, što si ovo sakrio od 
mudrih i umnih, a objavio malenima. Dobro, 
Oče, jer je tebi tako bilo milo. Sve mi je pre- 
dao Otac moj. Nitko ne pozna Oca nego Sin 
i onaj komu Sin htjedne objaviti. 

Dođite k meni svi koji ste umorni i opte- 
rećeni, i ja ću vas okrijepiti. Uzmite jaram 
moj na se i učite od mene, jer sam krotka i 
ponizna srca. Tako ćete naći pokoj svojim du- 
šama, jer jaram je moj sladak, a moje breme 
lako"'« (Mt 11, 25—30). 


Sabor: 

»Misterij čovjeka postaje doista jasan je- 
dino u misteriju utjelovljene Riječi. Adam, 
prvi čovjek, bio je, naime, slika onoga koji je 
imao doći, Krista Gospodina. Krist, novi 
Adam, objavljujući misterij Oca i njegove lju- 
bavi, potpuno otkriva i čovjeka njemu samo- 
me te mu objavljuje uzvišenost njegova po- 
ziva. Nije, dakle, nikakvo čudo što gore izne- 
sene istine 'u njemu nalaze svoj izvor i u nje- 
mu dosižu svoj vrhunac. 

On koji je slika nevidljivog Boga jest i 
savršeni Čovjek, koji je Adamovim sinovima 
vratio sličnost s Bogom, koja je već prvim gri- 

jehom izobličena. Budući da je u njemu ljud- 
ska narav bila uzeta, a ne uništena, time je 
ona i u nama uzdignuta na veoma visoko do- 
stojanstvo. Utjelovljenjem se, naime, Sin Bož- 
ji na neki način sjedinio sa svakim čovjekom. 
Radio je ljudskim rukama, razmišljao ljud- 
skim umom, odlučivao ljudskom voljom, lju- 
bio je ljudskim srcem. Rođen od Marije Dje- 
vice, postao je uistinu jedan od nas, u svemu 
nama sličan osim u grijehu« (»Gaudium et 
spes«, broj 22). 


Primjer Petra Barbarića: 


U Travničkom sjemeništu Petar je upo- 
znao pobožnost Srcu Isusovu, za nju se oduše- 
vio i prigrlio je svom dušom. Po njoj je do- 
lazio u sve osobniji i intimniji kontakt s Kri- 
stom, koji nas je ljubio svojim srcem. To srce 
kuca i sada u grudima uskrsloga i proslavlje- 
noga Krista. Petar je bio toga svjestan i zato 
je nastojao pobožnošću prema Srcu Isusovu 
protkati čitav svoj život, osobito molitveni. 
Kao član sjemenišne sekcije »Kola Srca Isu- 
sova« pohađao je redovito Presveti Sakrament 
klanjajući se probodenom Srcu svoga Gospo- 
dina. S njime je proveo toliko intimnih časo- 
va iznoseći mu čitavo svoje mlado biće koje 
je gorjelo od ideala i planova za budućnost. 

Na radnome stolu, kod kojega je savjesno 
učio, Petar je uvijek imao pred sobom sliku 
Srca Isusova koja mu je davala poleta u radu. 

Obavio je veliku devetnicu devet prvih pe- 
taka. 

Nastojao je oko proširenja pobožnosti Srcu 
Isusovu i u sjemeništu i kod kuće na prazni- 
cima. Kako je »Glasnik Srca Isusova« glasilo 
koje širi tu pobožnost, Petar je nastojao da 
mu pronađe što više novih pretplatnika. Bio 
je uvjeren da na taj način čini djelo milo 
Srcu Isusovu i da će preko Glasnika ući ta 
divna pobožnost u hrvatske obitelji, a s njo- 
me opet i naročiti Isusov blagoslov. 


Primjena: 

Najodličniji oblik pobožnosti Srcu Isusovu 
jest Apostolat molitve, po kojem vjernici sva- 
ko jutro prikazuju Božanskome Srcu čitav 
svoj dan za velike nakane Božjega kraljev- 
stva. Apostolat molitve u svom programu 
uključuje razvijanje štovanja Srca Isusova i 
nastoji u njemu odgajati svoje članove. 

Pogledajmo pobliže što je to zapravo što- 
vanje ili duhovnost Srca Isusova? 

Namjerno su uzete u program obje riječi: 
štovanje i duhovnost. Prvom se želi označiti 
da Apostolat molitve želi promicati istinsko 
štovanje Srca Isusova, a drugom opet da se 
to štovanje ne sastoji i ne izvršava jedino ne- 
kim pobožnim vježbama, već da ono ima obli- 
kovati čitav život i duhovnost kršćanina. 

Apostolat molitve kroz čitavu svoju povi- 
jest širio je štovanje Srca Isusova. Razlog je 
tome što je u štovanju Srca Isusova sadržana 

divna nauka i pobožnost, koje su iznijele na 
vidjelo osobito enciklika Pija XII. »Haurietis 
aquas« i apostolsko pismo Pavla VI. »Investi- 
gabiles divitias«, i što pravo štovanje Srca 
Isusova može mnogo pridonijeti razvoju i 
usavršavanju i same euharistijske duhovnosti. 

Nadalje, štovanje Srca Isusova preporu- 
čuje se kao sredstvo da bi se postigle naročite 
milosti i milosrđe Gospodinovo. 

Napokon to se štovanje predlaže kao iz- 
vanredna pomoć za što uspješniju obnovu ži- 
vota i običaja u Crkvi i svijetu prema namje- 
rama II. vatinskog sabora. 

U pismu u kojem se odobravaju novi Sta- 
tuti Apostolata molitve spominje se i novi 
elemenat, koji do sada nije ulazio u program 
Apostolata molitve, ali koji može biti veoma 
koristan za daljnji razvoj štovanja Srca Isu- 
sova. Opominju se, naime, članovi Apostolata 
molitve da vježbaju pobožnost Duhu Svetome. 
Već za vrijeme II. vatikanskog sabora, dije- 
lom pod utjecajem istočnih crkava, svraćena 
je veća pozornost djelovanju Duha Svetoga 
u Crkvi i u djelu spasenja. Sada nakon sabo- 
ra i u teologiji sve se više proučava zadaća i 
djelotvornost Duha Svetoga u životu Crkve. 
Nama koji promatramo izlijevanje Duha Sve- 
toga prema nauci Svetih Otaca i teologa, kako 
je simbolizirano vodom što teče iz Kristova 
boka, odmah postaje očevidno da se tu krije 
izvor iz kojega proizlazi obnova i razvoj što- 
vanja Srca Isusova. U tome Apostolat molitve 

zajedno sa svima onima što promiču štovanje 
Srca Isusova želi što više sudjelovati. 

I u obnovljenom štovanju Srca Isusova po- 
sveta, zadovoljština i naknada moraju imati 
svoje povlašteno mjesto. Posveta Srcu Isuso- 
vu može biti osobna, obiteljska, župna, bisku- 
pijska, narodna. O osobnoj posveti imamo na 
hrvatskom jeziku lijepu knjižicu od oca Al- 
caniza, koja se može dobiti na uredništvu 
»Glasnika Srca Isusova i Marijina«. O obitelj- 
skoj posveti govori knjižica oca Bulata »Cr- 
kva u malom«. I ta se knjižica može nabaviti 
na istom mjestu. Štovateljima Srca Isusova 
preporučuje se veoma neka čitaju i prouča- 
vaju što se odnosi na pobožnost Srcu Isusovu. 
Stoviše, od njih se očekuje da će i među dru- 
ge vjernike širiti takvu literaturu, jer će 
preko nje učiniti za proširenje pobožnosti Sr- 
cu Isusovu veoma mnogo. U tome je primjer 
Petra Barbarića više nego rječit. 

Pružanje naknade Srcu Isusovu uključeno 
je u samome jutarnjem prikazanju. Kad ima- 
mo u vidu koliko se danas griješi, kako se 
grijeh lakoumno shvaća, kako su u našem na- 
rodu rašireni neki veoma teški grijesi kao 
psovka, kletva, pijanstvo, bijela kuga, onda 
ćemo, ako smo pravo shvatili ljubav Srca Isu- 
sova, osjetiti kao svoju najsvetiju dužnost da 
pružamo  uvrijeđenoj ljubavi naknadu za 
ljudsku grješnost i nezahvalnost. 

Najgore je ako čovjek, a pogotovo kršća- 
nin, živi bez smisla i bez cilja. To se uopće 

ne može ni nazivati lijepim imenom život, već 
prije bijedno životarenje. Duhovni program 
Apostolata molitve želi svakome kršćaninu 
život ispuniti najljepšim sadržajem, koji obo- 
gaćuje i usrećuje. Dakako da je potrebno upo- 
znati i prihvatiti taj program. 


Molitva 


Gospodine Isuse, ljubav je tvoga Srca pre- 
ma nama velika. Zato si nas učinio prijatelji- 
ma koje vodiš za ruku i koji mogu stoga bez 
straha koracati prema svome vječnom pre- 
određenju. U tvome otvorenom Srcu nalazimo 
svjetlo, toplinu, ljubav, izvor žive vode koja 
struji u vječni život, sve ono što nam je po- 
trebno. Tvoj sluga Petar Barbarić obilno je 
pio iz izvora tvoga Srca i zato je toliko rastao 
u milosti i duhu. Ne dopusti da kraj tolikoga 
blaga što se krije u tvom Srcu ostanemo bi- 
jedni i siromašni, već da to blago postane 
blago našega života! Dopusti nam da po pri- 
mjeru Petra Barbarića revnujemo kako bi i 
druge ljude upoznali s blagom što se krije u 
pobožnosti prema tvome Srcu! Daj da ne mi- 
rujemo dok ljude s kojima živimo i danomice 
se susrećemo ne privedemo ljubavi tvoga Sr- 
ca! Neka blagoslov tvoga Srca prati i ovu 
našu devetnicu! Pogledaj na naše molitve; že- 
lje, nakane koje ti iznosimo! A udostoj se što 
skorije i svoga vjernoga slugu Petra Barba- 


rića, koji je toliko revnovao za tvoje Srce,“ 


počastiti častima oltara! Amen! 

ŠESTI DAN 


MARIJANSKA POBOŽNOST 


Sveto pismo: 


»U one dane Marija se žurno zaputi u pla- 
ninski kraj prema jednom gradu Judinu. Uđe 
u kuću Zaharijinu i pozdravi Elizabetu. Čim 
Elizabeta ču Marijin pozdrav, zaigra dijete u 
njezinoj utrobi, i Elizabeta se napuni Duhom 
Svetim. Zatim klikne jakim glasom: ,,Najbla- 
goslovljenija si ti među ženama! I blagoslov- 
ljen plod utrobe tvoje! Odakle onda meni to 
da majka Gospodina moga dolazi k meni? 
Jer čim pozdrav tvoj dođe do mojih ušiju, od 
veselja mi dijete zaigra u utrobi. Blago onoj 
koja povjerova da će se ispuniti što joj je 
rečeno od Gospodina!"« (Lk 1, 39—45). 


Sabor: 


»Crkva s pravom štuje posebnim  štova- 
njem Mariju, koja je po Božjoj milosti uzvi- 
šena poslije Sina iznad svih anđela i ljudi, 
kao presvetu Božju Majku, koja je imala dio 
u Kristovim misterijima. Već od najstarijih 
vremena Blažena Djevica se štuje pod nazi- 
vom Bogorodice, pod čiju se zaštitu vjernici 
molitvama utječu u svim pogiblima i potre- 
bama. Osobito od Efeškog sabora štovanje 
Božjeg naroda prema Mariji divno je poraslo 
u iskazivanju časti i u ljubavi, u zazivanju i 
nasljedovanju, prema njezinim proročkim ri- 

ječima ,,Blaženom će me zvati svi narodi, jer 
mi je učinio velike stvari onaj koji je moćan" 
(Lik 1, 48). Ovo štovanje kakvo je uvijek u 
Crkvi postojalo, iako je sasvim posebno, ipak 
se bitno razlikuje od poklonstvenog štovanja 
koje se iskazuje utjelovljenoj Riječi jednako 
kao Ocu i Duhu Svetomu, i njega upravo 
podupire. Jer, različni oblici pobožnosti pre- 
ma Božjoj Majci, koje je Crkva odobrila u 
granicama zdrave i provjerene nauke, i prema 
prilikama vremena i mjesta, i prema ćudi i 
značenju vjernika, čine to da se, dok se Maj- 
ka časti, Sin, radi kojega je sve i u kojemu 
je vječni Otac htio da stanuje sva punina, 
pravo upoznaje, ljubi, slavi i da se vrše Nje- 
gove zapovijedi... 

... Vjernici neka se sjete da prava pobož- 
nost nije u neplodnom i prolaznom osjećaju ni 
u nekoj ispraznoj lakovjernosti, nego da izlazi 
iz prave vjere, koja nas vodi do toga da pri- 
znajemo uzvišenost Majke Božje i da se po- 
tičemo na sinovsku ljubav prema svojoj Maj- 
ci i na nasljedovanje njezinih kreposti. . .« 
(»Lumen gentium«, broj 66. i 67). 


Primjer Petra Barbarića: 

Petar je bio duboko svjestan tko je Ma- 
rija, a iz.te svijesti proizlazila je i njegova 
marijanska. pobožnost, koju je očitovao svo- 
jom kongregacijskom posvetom Blaženoj Dje- 
vici Mariji izabravši je za svoju gospodaricu, 
odvjetnicu i majku. Tu posvetu nastojao je 


36 





ostvarivati izgrađujući u sebi onaj zdravi dje- 
tinji stav prema Bogorodici, koju je molio, 
osobito krunicom, kojoj je preporučivao svoju 
vjeru, krepost čistoće u burnim razvojnim go- 
dinama i svoje zvanje. 

Njegova je marijanska pobožnost bila po- 
sve prosvijetljena dubokom vjerom i iz nje je 
proizlazila. Na tolikim kongregacijskim sa- 
stancima imao je prilike da produbi svoje 
mariološko znanje, koje je onda pogodovalo 
zdravom razvoju iskrene i nenamještene ma- 
rijanske pobožnosti. Ta pobožnost tjerala ga 
je kao kongreganistu i prefekta Marijine kon- 
gregacije na apostolat, osobito među članovi- 
ma Kongregacije, ali i u sjemeništu. Zato mo- 
žemo reći da je njegova marijanska pobožnost 
bila plodonosna, razvila se u nastojanje oko 
različitih kreposti, u davanje dobrog primjera 
iu revnovanje za dobar duh u sjemeništu. 

Naročitu pobožnost gajio je prema Lurd- 
skoj Gospi. U vrijeme svoje teške bolesti imao 
je na stolu metar visok kip Lurdske Gospe. 
Pred njim je molio, razmatrao, predavao se 
u volju Božju, a dva dana pred smrt pred tim 
istim kipom položio je jednostavne redovni- 
čke zavjete Družbe Isusove. Na smrtni dan 
obnovio je još svoju kongregacijsku posvetu 
i upirući posljednji pogled u Gospin kip blago 
je preminuo. Vjerujemo da je majka Marija, 
koju je toliko puta molio: »Moli za nas grje- 
šnike sada i na čas smrti naše!« — došla u 
tom sudbonosnom trenutku po njega. 

Primjena: 

Blažena Djevica Marija, Spasiteljeva maj- 
ka, koja je bila najuže povezana s djelom ot- 
kupljenja, predlaže nam se kao savršen pri- 
mjer nutarnjega i apostolskoga života. Zato 
se preporučuje da svoje svakidašnje jutarnje 
prikazanje dana Božanskom Srcu Isusovu kao 
eminentno apostolski čin činimo po rukama 
Blažene Gospe. 

Svoje štovanje Majke Božje treba da 
ostvarujemo liturgijskim štovanjem slaveći 
naročito njezine blagdane, kojima je protkana 
čitava crkvena godina. Ti dani treba da budu 
za nas uz sudjelovanje u svetim euharistij- 
skim otajstvima i dani razmišljanja o Mari- 
jinim vrlinama, o njezinoj povezanosti s Kri- 
stom, njegovim djelom i Crkvom, dakle, i sa 
svakim od nas, jer mi smo ti koji sačinjavamo 
Crkvu. : 

Po Marijinu primjeru, koji je bio pun obi- 
teljskih briga i napora, a uz to intimno pove- 
zan s Kristom, treba da i mi svojim brigama i 
patnjama surađujemo s Kristom na velikom 
djelu otkupljenja. 

Svoje štovanje Bogomajke iskazivat ćemo 
pozdravljajući je triput na dan na glas zvona 
i moleći krunicu, koju je ona sama preporu- 
čila i u Lurdu i u Fatimi. Moleći krunicu i 
razmišljajući pojedina otajstva, sve više ćemo 
se povezivati s Marijom a preko nje i s Kri- 
stom. Kad nam bude teško razmatrati, sje- 
timo se da baš svojom unutarnjošću, sposob- 

nošću nutarnjega duhovnog života čovjek 
nadilazi sveukupnost svih stvari. U te dubine 
zalazimo onda kad se u tihoj molitvi i raz- 
matranju svraćamo u svoje vlastito srce, gdje 
nas čeka Bog koji ispituje srca i bubrege i 
gdje pred Božjim očima možemo odlučivati o 
svojoj sudbini. 

O Marijinu srcu zabilježeno je u Svetom 
pismu da je razmišljalo i to upravo o otaj- 
stvima Isusova života. U tom razmišljanju 
pronalazilo je i susretalo Boga i neprestano 
se duhovno i milosno obogaćivalo. 


Molitva 


Blagoslovljen da si, Gospodine Isuse, u što- 
vanju Djevice Marije! Ti si preko nje uzeo 
našu ljudsku narav postavši naš brat u svemu 
nama sličan osim u grijehu. Ona je s tobom 
više od svih surađivala na djelu otkupljenja. 
Već si njezinim pohodom Elizabeti posvetio 
svog preteču u utrobi njegove majke. Ona je 
stajala uza te u Betlehemskoj stajici i na Kal- 
variji, dakle, u najvažnijim trenucima tvoga 
zemaljskoga života. Ona se s tvojim aposto- 
lima pripremala za dolazak Duha Svetoga 
moleći njegovu milost za svu Crkvu. Ona je 
majka svih svetaca. Sve ih je odnjihala na 
svom majčinskom krilu. I tvoj sluga Petar 
Barbarić Marijino je dijete. Štujući nju i na- 
sljedujući njezine vrline, napredovao je u du- 
hu. Dopusti nam milostivo da i mi u svom 
životu osjećamo uvijek blagu Marijinu maj- 
činsku ruku! Amen! 

SEDMI DAN 


OSJEĆANJE S CRKVOM 


Sveto pismo: 

»Molimo vas, braćo, da poštujete one koji 
se trude među vama, koji upravljaju vama 
u Gospodinu, koji vas opominju. Iskazujte im 
izvanrednu ljubav zbog njihove službe! 

Živite međusobno u miru! Također vas 
molimo, braćo, opominjite neuredne, sokolite 
malodušne, pomažite slabe, budite strpljivi sa 
svima! Pazite da nitko nikomu ne vraća zlo 
za zlo, već da uvijek nastojite promicati dobro 
i jedan prema drugome i prema svima! 

Radujte se uvijek! Bez prestanka molite! 
U svakoj prilici zahvaljujte, jer je to za vas 
volja Božja u Kristu Isusu! 

Duha ne gasite! Proročke govore ne pre- 
zirite, nego sve provjeravajte, što je dobro, 
zadržavajte! Uklanjajte se svakom zlu!« (I. 
Solunjanima 5, 12—19) 


Sabor: 


»Okrijepljeni za stolom božanskog Zakona 
i svetog oltara neka bratskom ljubavlju ljube 
udove Kristove, a sinovskim srcem poštuju i 
ljube pastire; neka sve više i više žive i osje- 
ćaju s Crkvom i neka se potpuno stave u slu- 
žbu njezina poslanja« (»Perfectae caritatis« — 
Dekret o prilagođenoj obnovi redovničkog ži- 
vota, 6). 

Iako se ovaj saborski tekst odnosi u prvom 
redu na redovnike, možemo ga mirne duše 
proširiti na sve članove Crkve, jer svi treba 
da osjećaju s njome. Štoviše, II. vatikanski 
sabor svojom naukom nastoji u nama razviti 
osjećaj crkvenosti, pripadnosti Crkvi, da osje- 
ćamo s njome. 


Primjer Petra Barbarića: 

Iskrena ljubav prema Crkvi, osjećanje s 
njome, oduševljenje za njezine interese Petar 
je očitovao u čitavom svom sjemeništarskom 
životu. Bio je i prije sjemeništa vjeran sin 
Crkve, ali kroz sjemenište upoznao je više što 
je to Crkva, pa je tako rasla i ljubav prema 
njoj. Tu je ljubav očitovao poštivanjem i iz- 
vršivanjem crkvenih zapovijedi. Poštivao je 
crkveni autoritet od pape, biskupa do svojih 
sjemenišnih poglavara i župnika kod kuće u 
rodnoj župi. 

Prigodom 25. obljetnice zauzeća Rima Pe- 
tar je sastavio nacrt kako će travnički semi- 
narci očitovati svoju vjernost i ljubav prema 
papi Leonu XIII. Poglavari su odobrili nacrt 
pa je u sjemeništu priređena prigodna sveča- 
nost koja je željela u svima utvrditi odanost 
prema papi kao Kristovu namjesniku na ze- 
mlji. 

Petrovi odgojitelji bili su isusovci, koji su 
odnjihani na knjižici Duhovnih vježba sv. 
Ignacija. Ta knjižica sadrži i pravila za osje- 
ćanje s Crkvom. U duhu tih pravila bio je 

odgajan i Petar i on ih je u potpunosti izvr- 
šavao, Ta su pravila i danas veoma aktuelna, 
pa ćemo ih navesti kao primjer iskrenog osje- 
ćanja s Crkvom. Navodimo samo neka od 
njih. 
a . Odloživši posve svoj vlastiti sud, valja da 
ržimo svoj. duh spremnim i pripravnim da 
Mau . pravu Zaručnicu Krista, na- 
a Gospodina, a to je sveta naš i 
.< .s g M t 
hijerarhička. pm 
.  Pohvalno govoriti o ispovijedi, o svećeniku 
10 primanju Presvetog Sakramenta. 
Hvaliti često slušanje svete mise, a tako 
i pjevanje, psalme i druge molitve u crkvi i 
izvan nje, kao i sate raspoređene u određeno 
pen za sav Božanski časososlov, i za sva- 
u molitvu, i sve kanonske sate. 
Mnogo hvaliti red ički ž, dj 
I ovnički stalež, djevičan- 
stvo i uzdržljivost. akei 
; E moći svetaca, štujući te relikvije 
utječući im se, hvaliti postaje hodočašća 
oproste, svete godine. ' 
E rjmgI > oso koje se tiču posta i nemr- 
; tako i pokore ne samo unu j i 
adna tarnje nego i 
eleć i TE roma i gradnju crkava, a isto 
1 slike, i štovati ih prema on što | 
stavljaju. ZA meno 
X karo crkvene zapovijedi, uvijek spremni 
a tražimo razloge u njihovu obranu, a ni- 
pošto protiv njih. ' 

Treba da budemo spremniji da radije odo- 
bravamo i hvalimo uredbe i savjete svojih 
poglavara i njihovo ponašanje, negoli da ih 
osuđujemo. 


Primjena: 

Zadaća je Crkve da sve ljude ujedini u 
Kristu kao u glavi čovječanstva. U tome je 
moraju pomagati svi njezini sinovi. Jedan 
divan način takvog pomaganja jest članstvo 
u Apostolatu molitve, koji svaki mjesec pred- 
laže svojim članovima dvije nakane Svetog 
Oca Pape: opću i misijsku. One imaju u vidu 
velike potrebe Crkve i čovječanstva, i zato bi 
svim članovima Crkve morale biti veoma na 
srcu. 

Suosjećanje s Crkvom uključuje osjećanje 
s Crkvom u vlastitom narodu, u vlastitoj bi- 
skupiji i župi. Zato će svaki svjestan član 
Crkve aktivno sudjelovati u svim pothvatima 
mjesne Crkve bilo na narodnom, na biskupij- 
skom ili župnom planu. 

Osjećanje s Crkvom uključuje također bri- 
gu za ove velike nakane, koje su danas toliko 
aktuelne i koje sadašnji Sveti Otac toliko is- 
tiče, a to su: mir u svijetu, jedinstvo kršćana, 
umirući, misije, svećenička i redovnička zva- 
nja. Sve te nakane možemo uključivati u svo- 
je osobne molitve, a i u molitvu vjernika za 
vrijeme svetog bogoslužja. 

Najbolje je pak suosjećanje s Crkvom ako 
nastojimo biti što potpuniji kršćani. Veliki 

indijski mislilac Gandhi rekao je: »Nema 
sumnje da bih i ja bio kršćanin kad bi to kr- 
šćani bili 24 sata na dan.« 


Molitva 


Gospodine Isuse, danas neki, iako članovi 
Crkve, tako malo osjećaju s njome. Umjesto 
toga kritiziraju i omalovažavaju njezine od- 
redbe i odbacuju njezine savjete i opomene. 
To ne izgrađuje tvoju Crkve, već je ruši. Tvoj 
vjerni sluga i prijatelj Petar Barbarić uzor 
nam je kako se pravo osjeća s Crkvom, s nje- 
zinim poglavarima i odredbama. Daj u nama 
probudi pravo osjećanje s tvojom Crkvom ko- 
Joj si povjerio da nastavi tvoje spasiteljsko 
djelo! Daj da shvatimo one riječi da nitko ne 
može imati Boga za oca tko nema Crkve za 
majku! Daj da uvijek budemo dobra djeca 
majke Crkve i da je ne žalostimo! To nam 
podijeli po zagovoru svih onih koji su se od- 
likovali u osjećanju s Crkvom! Amen! 

OSMI DAN 


NEPRESTANA BRIGA OKO MOLITVE 


Sveto pismo: 

»Tako, prije svega, molim da se upravlja- 
ju prošnje, molitve, zazivi, zahvaljivanja za 
sve ljude, za kraljeve i za sve koji su na vi- 
šem položaju, da mognemo provoditi tih i mi- 
ran život u punoj pobožnosti i dostojanstvu. 
To je dobro i ugodno pred Bogom, Spasite- 
ljem našim, koji hoće da se svi ljudi spase i 
dođu do potpune spoznaje istine. Jer — jedan 
je Bog, jedan je i posrednik između Boga i 
ljudi: čovjek Krist Isus koji dade samog sebe 


kao otkup mjesto sviju. — Zato sam i ja bio 
postavljen propovjednikom i apostolom — 
istinu velim, ne lažem! — učiteljem pogana 
u vjeri. 


Hoće, dakle, da ljudi mole na svakome 
mjestu, podižući čiste ruke prema nebu, bez 
srdžbe i prepirke. ..« (I. Tim 2, 1—8). 


Sabor: 

»Neka svi Kristovi učenici, ustrajući u mo- 
litvi i hvaleći Boga, prikazuju sebe kao živu, 
svetu, Bogu ugodnu žrtvu, neka po svoj ze- 
mlji svjedoče o Kristu i opravdavaju svoju 
nadu u vječni život pred onima koji to traže« 
(»Lumen gentium«, 10). 

Primjer Petra Barbarića: 


Petar Barbarić naučio je moliti već u naj- 
ranijem djetinjstvu, jer se u obitelji iz koje 
je potekao obvezatno zajednički molilo. Mo- 
litva je išla nužno u program dana baš kao 
i posao, i to zimi i ljeti. 

Došavši u sjemenište, pomalo se uzdizao 
do uzvišenije, intimnije i savršenije molitve. 
Škola takove molitve bile su osobito duhovne 
vježbe, koje je svake godine obavljao. Nje- 
gove bilješke iz tih dana sabranosti svjedoče 
kako se znao žarko obraćati u molitvi: bilo 
Kristu raspetome, bilo Gospi, bilo Anđelu 

uvaru, bilo svecima. 

" Svoj molitveni žar razvijao je pohađajući 
više put na dan Presveti Oltarski Sakramenat 
klanjajući se i razgovarajući s Isusom. 

Ž U bolesti, kad nije mogao više pohađati 
školu ni učiti, on je svoje vrijeme provodio 
u molitvi i razmatranju. Osobito se znao uži- . 
vljavati, moleći krunicu, u otajstva Isusove 
muke. Tu je njegova molitva doživljavala . 
pravi zanos i sjedinjenje s Kristom koji trpi. 

Cijeloga života bio je vjeran nekim posve 
određenim usmenim molitvama koje je sma- 
trao da mora moliti.kao kongreganist. “ o) 

Među razlozima zašto da stupi u redov-'" 
nike kao prvi naveo je ovaj: »U redu mi je 
lakše čitav život provesti promatrajući o : 
Bogu.« 

Štoviše, na putovanju, kad bi morao jesti 
u gostionici, on nikad ne bi započeo ni završio 
obrok a da se ne bi Bogu pomolio. Priznao je 
o tome: »Pa nije ni to teško. Gdjekoji me 
malo čudno pogleda, ali što zato.« 

I za Petrov život na temelju činjenica mo- 
žemo reći, dakle, da je bio život molitve. 


Primjena: 

Našu molitvu uz druga brojna mjesta mo- 
žemo biblijski utemeljiti i na ovome odsječku 
iz Poslanice sv. Pavla Efežanima: »Ubuduće 
budite jaki u Gospodinu i njegovoj silnoj mo- 
ći! Obucite se u bojnu opremu Božju da se 
mognete suprotstaviti đavolskim napadajima! 
Jer naša borba nije protiv krvi i tijela, nego 
protiv Poglavarstva, protiv Vlasti, protiv Vr- 
hovnika ovoga mračnog svijeta: protiv zlih 
duhova 'koji borave u nebeskim prostorima. 
Zato uzmite i na se stavite bojnu opremu 
Božju da se mognete oduprijeti u zli dan i, 
kad sve nadvladate, održati se!... Molite u 
jedinstvu s Duhom u svakoj prigodi, i k tome 
bdijte sa svom ustrajnošću i svakovrsnom mo- 
litvom za sve svete... .« (6, 10—12; 18). 

Sile zla uvijek su bile na djelu i to u na- 
ma i oko nas. Protiv njih se valja ozbiljno 
naoružati vjernom i postojanom molitvom. 
Taj elemenat molitve ne možemo i.ne smije-, 
mo, nipošto, mimoići u našem duhovnom ži- 
votu i apostolatu. I valja se služiti svim obli- 

cima molitve. Samo tako bit će plodan i naš 
osobni a i sveopći apostolat Crkve. Za svako- 
ga vjernoga kršćanina potrebno je da nauči 
moliti, jer bez molitve ne može se kršćanski 
živjeti ni raditi. 

Na to je opominjao već Apostol naroda 
Solunjane kad im je pisao: »Bez prestanka 
molite!« (I. Sol 5, 17). Na to nas opominje uči- 
teljstvo Crkve i primjeri svetaca. Svi sveci 
bili su i veliki molitelji. Uz rad nalazili su 
uvijek vremena i za molitvu i zato je njihov 
rad bio tako plodan. Zalijevali su ga rosom 
molitve, a ona je donosila blagoslov. Ta vjera 
poticat će ga na neprestanu molitvu, a ova 
opet \bit će velik blagoslov i za njega i za ve- 
like nakane i potrebe Crkve. 


Molitva 


Gospodine Isuse, tvoji apostoli zamolili su 
te jednog dana da ih naučiš moliti. Tebi je 
sigurno bila draga njihova prošnja pa si ih 
naučio najljepšu molitvu, Oče naš. Ti si veo- 
ma hvalio i preporučivao molitvu. Ti si po- 
ticao na pouzdanje i ustrajnost u molitvi. Ti 
si sam bio veliki molitelj, koji si znao čitave 
noći provesti u molitvi. Tvoj primjer bio je 
nadahnuće i okrepa svim velikim moliteljima 
u povijesti kršćanstva. I Petar Barbarić shva- 
tio je važnost i veličinu tvoje poruke o mo- 
litvi pa je revno i ustrajno molio. Daj nam 
po njegovu zagovoru da budemo uvijek pravi 
molitelji u duhu koji hvale i blagoslivaju Bo- 

ga radi njegove velike slave! I ova naša de- 
vetnica u jedinstvu s Petrom Barbarićem želi 
biti za nas velika škola molitve. Ti nas, Isuse, 
blagoslovi da u njoj rastemo i napredujemo 
i postignemo onaj stupanj koji želiš i koji će 
te najviše proslaviti! Amen! 

DEVETI DAN 


VELIKODUŠNOST 


Sveto pismo: 


»Ne znate li da u trkalištu svi trkači trče, 
ali samo jedan dobiva nagradu! Tako trčite 
da je odnesete! Svaki se natjecatelj uzdržava 
u svim stvarima. Oni da dobiju raspadljivi 
vijenac, a mi neraspadljivi. Ja stoga trčim, ne 
kao u nepouzdano; tako dajem udarce, ne kao 
onaj koji mlati vjetar. Naprotiv, ja bijem svo- 
je tijelo i vučem ga kao roba, da sam ne bu- 
dem odbačen pošto sam drugima propovije- 
dao...« (I. Kor 9, 24—26). 


Sabor: 

»Duhovni odgoj mora tijesno biti povezan 
sa znanstvenim i pastoralnim i, uglavnom, 
uz pomoć duhovnika, mora se udijeliti tako 
da pitomce nauče živjeti u prisnom i stalnom 
zajedništvu s Ocem po njegovu Sinu Isusu 
Kristu u Duhu Svetome. Po svetom ređenju 
morat će se upriličiti Kristu svećeniku. Neka 
se navikavaju da kao prijatelji u uskom za- 
jedništvu čitava života budu s njime povezani. 
Neka tako proživljavaju vazmeno otajstvo da 
u nj znadu uvoditi narod koji će im biti po- 
vjeren. Treba ih poučiti da traže Krista u 
vjernom razmatranju Božje riječi, u djelo- 
tvornom sudjelovanju u svetim otajstvima 
Crkve, osobito u euharistiji i božanskom ča- 

soslovu, u biskupu koji ih šalje, i u ljudima 
kojima su poslani, naročito u siromasima, 
djeci, bolesnima, grješnicima i nevjernicima. 
Neka sinovskim pouzdanjem ljube i štuju Bla- 
ženu Djevicu Mariju koju je Isus Krist umi- 
rući na križu dao učeniku za majku. 

Neka se brižno njeguju one vježbe pobož- 
nosti koje preporučuje poštovanja vrijedno 
iskustvo Crkve. Treba se pobrinuti da se du- 
hovna izgradnja ne sastoji samo u tim vjež- 
bama i da ne gaji samo religiozni osjećaj. Pi- 
tomci neka radije uče živjeti prema uzoru 
Evanđelja, jačati u vjeri, nadi i ljubavi, da 
njihovim vršenjem steknu duh molitve, po- 
stignu nadu i sigurnost svoga zvanja, zado- 
biju zrelost ostalih kreposti, porastu u revno- 
sti da sve ljude privedu Kristu.« (»Optatam 
totius« — Dekret o odgoju i obrazovanju sve- 
ćenika, 8). 


Primjer Petra Barbarića: 

Petar Barbarić, iako nije doživio duboku 
starost, već umro u cvijetu mladosti, vojevao 
je dobar boj boreći se protiv osrednjosti, tr- 
seći se oko velikodušnošti. Onu duhovnu i mo- 
ralnu formaciju koju preporučuje II. vatikan- 
ski sabor svećeničkim pripravnicima nastojao 
je izgrađivati prema shvaćanju i mentalitetu 
svoga vremena, i to velikodušno. On nije po- 
znavao polovičnosti niti linije manjeg otpora. 
Takvo nešto bilo je protiv njegova značaja. 

Evo nekih crta Petrove velikodušnosti! 

. Imućna i kršćanska obitelj Babićeva u Vi- 

tini, gdje je Petar bio trgovački šegrt, bijaše 
tako zavoljela pobožnoga, marljivoga i okret- 
noga dečka, da ga je htjela posiniti i, ne ima- 
jući djece, učiniti ga baštinikom svojih do- 
bara. No, on je to velikodušno otklonio i po- 
šao u sjemenište za višim idealima. Volio je 
da bude siromašan seoski župnik nego bogat 
svjetovnjak. 
. Premda je Petar u cvijetu mladosti, odu- 
ševljen za visoke ideale i veoma plemenita 
srca, vruće želio da uzmogne još mnogo ra- 
diti u čast Božju i na spas drugima, to je ipak 
u posljednjoj bolesti svoje ideale, najdublje 
i najsvetije sklonosti svoje duše predao veli- 
kodušno u Božje ruke. Pa kada ga je netko 
upitao nije li mu ta žrtva preteška, odgovorio 
je: »Nek se vrši volja Božja! Ako Bog neće 
da štogod radim, zašto bih ja htio?« 

Potpunu žrtvu samoga sebe Petar je pri- 
kazao položivši dan prije smrti redovničke za- 
vjete. Tako je najvelikodušnije sve žrtvovao. 
Nije imao ništa do svoje boli, pa ipak je bio 
sretan. 

Primjena: 

Prigodom strašnog događaja na Miinchen- 
skoj olimpijadi, u kojem je izvršeno nasilje 
nad izraelskim sportašima, izjavio je inten- 
dant njemačkog radia iz K&lna Walter Steig- 
ner da je naš suvremeni svijet bolestan. O 
tome uz drugo jasno govore tolika nasilja, 

brutalnosti, gaženje osnovnih ljudskih prava, 
mržnja, ratovi. Što je uzrok svim tim zlima? 
— Sigurno, strašna sebičnost u kojoj se gradi 
vlastita sreća na tuđim ako treba i lješinama. 
A tko će izliječiti sva ta zla? Sigurno ne šu- 
plje fraze ili lijepe parole, već ljudi koji će 
nastojati oko nesebične velikodušnosti, ljudi 
koji će se znati otvoriti prema svakome, žr- 
tvovati za one koji su bespomoćni. 

Pokret mladih »hipi-a« prezire novac, ve- 
liča nenasilje, mir, slobodu, povratak k pri- 
rodi i univerzalno bratstvo svih ljudi. Taj po- 
kret ići će jedino ispravnim putem i uspjet 
će ako se bude nadahnjivao i hranio evanđeo- 
skom porukom Isusa Krista, koji je protiv bo- 
gatstva i gramzljivosti naglasio siromaštvo 
duhovno i stvarno, koji preporučuje da se na 
nasilje odgovara nenasiljem, koji mirotvorce 
naziva blaženima i Božjim sinovima, koji sma- 
tra da je prava sloboda u slobodi od grijeha 
i koji nas je učio da smo svi braća, jer smo 
svi djeca jednoga Oca nebeskoga. Sve te vr- 
line koje naglašava Evanđelje može ostvari- 
vati samo onaj tko je velikodušan. Ni Petar 
Barbarić ne bi se popeo do visina kršćanske 
zrelosti da nije bio velikodušan. A velikodu- 
šno srce može biti samo ono koje je uvijek 
otvoreno prema onome što je lijepo, pleme- 
nito, uzvišeno, kreposno. 

Našem bolesnom društvu potrebni su ve- 
likodušni i plemeniti ljudi. Ono upravo vapi 
za njima. I svatko je od nas kršćana pozvan 

da se odazove tom potresnom vapaju. Neka 
nam u tome na ovom našem hrvatskom tlu 
pomogne i primjer Petra Barbarića, koji je 
ljubio svoju domovinu iskreno i od srca. Za 
nju raditi i žrtvovati se bila mu je vruća že- 
lja. Petar je govorio: »Mnogo bi se dalo uči- 
niti s našim narodom, samo kad bi se htjelo 
više žrtava za nj prinositi.« Dakle, kad bi bilo 
više velikodušnosti. Još dan prije smrti Petar 
je izjavio i ovo: »Nikad nisam težio za tim 
da župnikujem negdje u gradu, već mi je je- 
dina želja bila da me smjeste u kakovu župu 
na selu. I tu bih tako lijepo uredio da bi u 
njoj cvao nadnaravni život.« 

Eto, takve su bile želje i namisli Petrove, 
pa ako je računao s redovničkim zvanjem u 
Družbi Isusovoj, vodila ga je i tu opet veliko- 
dušna ljubav da što više učini za svoj narod. 
No, u tome nije bio uskogrudan, jer je znao 
da je područje našega rada čitav svijet. Mo- 
ramo željeti svim ljudima dobro, a činiti ga 
u prvom redu onima s kojima se susrećemo ili 
koji su povjereni našoj neposrednoj brizi. 

Da bi uvijek mogao govoriti »dal« svome 
Gospodinu, potrebno je da iz svog srca isko- 
rijeniš oholost, samodopadnost, sebičnost, že- 
lju da izgledaš važan, i da više mjesta dadneš 
Kristu koji bi želio živjeti u tvome životu i 
radu i koji se želi baš s tobom poslužiti da 
proslavi Oca i da ljubi sve ljude. 

Zato se prije svakog čina pitaj:» Što Go- 
spodin očekuje od mene? Kako on želi da ra- 

dim?« I reci mu: »Gospodine, daj da uvijek 
radim ondje gdje me želiš i na onome poslu 
kojim ću najbolje u velikodušnosti ispunjavati 
svoju životnu zadaću! Daj da u svim okolno- 
stima razumijem tvoje božanske namjere koje 
nadilaze moje sićušne i često put sebične 
misli!« 

»Mladiću, ne smije se reći: želim spasiti 
svoju dušu, već: želim spasiti svijet!« (Lacor- 
daire). 

»Kad nas je Bog stvorio na svoju sliku, 
onda nas je stvorio na svoju sliku Stvoritelja« 
(Paul Claudel). 


Molitva 

Vječna Riječi Božja! Jedinorođeni Sine 
Božji! Molim te, nauči me da budem uistinu 
velikodušan! Nauči me da ti služim, kako za- 
služuješ! I da ti dajem ne brojeći! I da se 
borim ne gledajući na rane! I da radim ne 
tražeći odmora! I da se žrtvujem ne očekujući 
druge nagrade osim svijesti da sam ispunio 
tvoju svetu volju! Amen! (Sv. Ignacije Lo- 
jolski). 

Gospodine, ti si Riječ živoga Boga; ti i da- 
nas želiš ljudima govoriti o Ocu. Učini me 
pažljivim prema tvojim riječima da saznam 
što hoćeš da im kažem! Tvoja je riječ silna 
i ništa je ne može pobiti. Ti me šalješ onima 
koji trpe, onima koji se nadaju, ali i onima 
koji očajavaju. Ne daj da budem šutljiv i pla- 
šljiv! Dozovi mi u pamet da si ti onaj koji 

govori preko mojih usta! Učini da nikad ne 
raspiskavam tvoju Riječ, jer ona je i odviše 
teška i vrijedna! I ako bi mi iščupali jezik, po- 
mozi mi da govorim šutnjom, i ako bi mi 
oduzeli život, podržavaj me da mogu govoriti 
svojom smrću! Amen! 

DODATAK 

VRIJEDNOST APOSTOLATA MOLITVE 
I ŽRTVE 


Vrijednost apostolata molitve i žrtve jest 
velika ponajprije zato što u svojoj okolini 
ostvaruje neprestani »gore srca«. Gore! Go- 
spodinu! Od koga dolazi svaki dobar dar. 
»Svaki dobar dar, svaki savršen poklon do- 
lazi odozgo, od Stvoritelja zvijezda, u koga 
nema ni promjene ni zasjenjenja zbog mije- 
ne« (Jakov, 1, 17). Sv. Jakov apostol, koji je 
bio duboko svjestan te istine, bio je također 
svjestan vrijednosti molitve, pa je u istoj svo- 
joj poslanici zapisao i ovo: »Mnogo može mo- 
litva pravednika ako je žarka. Ilija je bio čo- 
vjek koji je patio kao i mi; usrdno je molio 
da ne bude kiše, i nije pala na zemlju za tri 
godine i šest mjeseci. Zatim je ponovo molio, 
pa je nebo dalo kišu, i zemlja je donijela svoj 
rod« (5, 16—18). 

A i sam Božanski Spasitelj naglasio je 
apostolat molitve, kad je zatražio i kad nam 
je naložio: »Žetva je velika — reče im — a 
poslenika je malo. Zato molite gospodara že- 
tve da pošalje poslenike u žetvu svoju« (Lk, 
10, 2). Isus je, doduše, obećao da će sa svojima 
ostati do konca svijeta. On je dao i riječ da 
vrata paklena neće nadvladati Njegovu Cr- 
kvu. Pa kako da unatoč tako velikim garan- 
cijama traži ipak molitvu? — To je zato što 
je u svojoj mudrosti odlučio tražiti i našu su- 
radnju u djelu spasenja i što svoju otkupi- 

teljsku milost bez ljudske suradnje ne podje- 
ljuje pojedincima. A ljudima je najpristupač- 
nija mogućnost suradnje s Bogom preko mo- 
litve i žrtve. 

O tome je pisao već Apostol naroda Timo- 
teju: »Tako prije svega, molim da se uprav- 
ljaju prošnje, molitve, zazivi, zahvaljivanja za 
sve ljude, za kraljeve i za sve koji su na vi- 
šem položaju, da mognemo provoditi tih i mi- 
ran život u punoj pobožnosti i dostojanstvu. 
To je dobro i ugodno pred Bogom, Spasite- 
ljem našim, koji hoće da se svi ljudi spase i 
dođu do potpune spoznaje istine... Hoću, da- 
kle, da ljudi mole na svakome mjestu, podi- 
žući čiste ruke prema nebu bez srdžbe i pre- 
pirke« (I. Tim 2, 1—4, 8). 

Isti Apostol u poslanici Kološanima moli: 
»U molitvi ustrajte; u njoj bdijte sa zahvalji- 
vanjem! Molite ujedno i za nas da nam Bog 
otvori vrata propovijedanju Radosne vijesti 
i da mognemo navijestiti tu Tajnu — Krista 
— zbog koje i jesam u okovima — i da je ob- 
javim kako treba da je objavim!« (4, 2—4). 

A Solunjane opominje: »Nadalje, molite, 
braćo, za nas da Gospodinova riječ nastavi tr- 
čati i proslavljati se kao i kod vas, i da se mi 
oslobodimo od pokvarenih i zlih ljudi: svi na- 
ime nemaju vjere« (II. Sol. 3, 1—2). 

Iz navedenih tekstova vidi se jasno koliku 
je važnost pridavao molitvi najveći apostol 
Isusa Krista i najveći misionar svih vremena 

sv. Pavao. Bio je uvjeren da će molitva nje- 
govih vjernika veoma pomagati njegov dalj- 
nji apostolski rad i osvajanja. Zato im se u 
svojim poslanicama tako usrdno u molitvu 
preporučivao i zato je i naređivao molitve u 
prvim kršćanskim zajednicama. Apostolat 
molitve dakle duboko je biblijski utemeljen. 
Bog ga hoće, jer da ga neće, ne bi nam ga ni 
objavljivao. Svaki pravi apostol molitve živi 
i od Božje riječi. A baš ta mu riječ stavlja 
u dužnost molitvu. 

Tu nauku Biblije prihvatili su i praktici- 
rali gotovo svi sveci. 

Sv. Bernardin Sijenski govori o bl. Gospi, 
Kraljici apostola: »Od njezinih želja bila je 
najveća ona kojom je molila za spasenje i ot- 
kupljenje ljudi. Jedva da si možemo predočiti 
kakvim je nebeskim žarom postojano uzdisala 
za ljudskim spasenjem.« To nam potvrđuje i 
II. vatikanski sabor kad piše o Majci Božjoj: 
»Time što je Krista začela, rodila, hranila, u 
hramu ga Ocu prikazala, i sa svojim Sinom, 
dok je na križu umirao, trpjela, na sasvim je 
osobit način sudjelovala u Spasiteljevu djelu, 
poslušnošću, vjerom, ufanjem i žarkom lju- 
bavlju, da obnovi vrhunaravni život duša... 
I nakon uznesenja na nebo nije napustila tu 
spasonosnu ulogu, nego nam mnogostrukim 
svojim zagovorom i dalje pribavlja milosti 
vječnoga spasenja. Materinskom ljubavlju bri- 
ne se za braću svoga Sina koji još putuju i 

nalaze se u pogiblima i tjeskobama, dok ne 
budu dovedeni u sretnu domovinu. ..« (»Lu- 
men gentium«, 61, 62). 

Sv. Magdalena de Pazzi opominjala je svo- 
je duhovne kćeri: »Želimo od Boga toliko du- 
ša, koliko u samostanu načinimo koraka. Mo- 
limo Boga da obrati toliko duša, koliko u mo- 
litvi izgovorimo riječi ili koliko kod šivenja 
načinimo uboda iglom. Tko zna neće li toliko 
duša propasti zato što tako malo molimo i što 
tako rijetko prinosimo Ocu Kristovu krv.« 

Ako naše molitve budu popraćene žrtvom, 
patnjom, pregaranjem, nesebičnim služenjem 
bližnjemu, poprimit će još veću vrijednost, 
plodnost i uspješnost. Tertulijan je davno na- 
pisao: »Krv mučenika sjeme kršćana!« Mi mo- 
žemo istu misao izraziti ovako: Molitve, žrtve, 
patnje, dobra djela kršćana postat će sjeme 
iz kojeg će niknuti brojna obraćenja. Zato su 
velike apostolske duše molitvu natapale i po- 
korom. Božja njiva samo onda postaje plodna 
ako se natapa: molitvom, žrtvom, znojem i 
krvlju. Bl. Rudolf Aquaviva, misionar u In- 
diji, rekao je: »Ovu kamenitu njivu, prije ne- 
goli će donijeti plod, valja da zalijemo svojom 
krvlju!« To vrijedi ne samo za Indiju, već za 
čitav svijet. I to je velika misija Apostolata 
molitve da molitvama i žrtvama prikazanim 
Božanskom Srcu Isusovu i u jedinstvu s Nji- 
me natapa veliku njivu Gospodnju, čineći je 
na taj način sve plodnijom. Može li netko 
omalovažiti tu veliku zadaću? Kad bi to uči- 

nio, sigurno bi se protivio objavljenoj Božjoj 
istini i volji. I zato se ne čudimo da je svetac 
Pijo X. izjavio kako Apostolat molitve ide u 
red najkorisnijih, dakle i najvrednijih djela 
u krilu Crkve. Svaki pravi apostol molitve 
morao bi iz dana u dan sve više rasti u toj 
svijesti. 


JUTARNJA MOLITVA 


Započinje novi dan. U njem će se izmje- 
njivati radost, trpljenje, uspjeh, neuspjeh, po- 
teškoće. U svemu tome neću biti osamljen. Sa 
mnom će biti Gospodin kome ću se izručiti 
i prikazati na početku dana. Zato neću nikad 
započeti svoj dan bez jutarnje molitve i bez 
jutarnjeg prikazanja. 


PRIKAZANJE SRCU ISUSOVU 


Božansko Srce Isusovo, prikazujem ti po 
Bezgrješnom Srcu Marijinu sve molitve, djela 
i trpljenja ovoga dana u naknadu za naše 
uvrede i na sve one nakane na koje se ti ne- 
prestano prikazuješ na oltaru. Osobito ti ih 
prikazujem za svetu Crkvu, svetoga Oca i za 
sve potrebe koje su preporučene članovima 
Apostolata molitve. 


Odluči svako jutro da ćeš preko dana na- 
stojati biti sa svakim u miru, da ćeš svakoga 
susretati s iskrenom ljubavlju, da ćeš nasto- 
jati biti strpljiv sa svojim bližnjim makar 
koji put bio i dosadan! Da svoju odluku mo- 
žeš izvesti evo ti ove molitve: 


Gospodine, otvori moje oči za potrebe onih 
koji me okružuju! 

Gospodine, daj da sa svakim živim u pro- 
finjenoj ljubavi! 

Gospodine, nauči me misliti i na druge! 

Gospodine, ispuni moje srce radošću da je 
mogu i drugima dijeliti! 

Gospodine, budi uz mene kad budem u na- 
pasti i kad se budem morao boriti protiv zla! 


Svako jutro pozdravi Gospu izmolivši An- 
đeoski pozdrav! On će te sjećati velikog časa 
utjelovljenja Božjeg Sina, a ujedno će biti 
najbolja preporuka Majci Božjoj. 


Psalam 100 

Kliči Gospodu, zemljo sva! 

Služite Gospodu u veselju! 

Pred lice mu dođite s radosnim klicanjem! 

Znajte da je Jahve Bog: on nas stvori i mi 
smo njegovi, njegov smo narod i ovce paše 
njegove. 

Uđite s hvalama na vrata njegova, u dvore 
njegove s pjesmama; hvalite ga, ime mu sla- 
vite! 

Jer dobar je Gospod, dovijeka je ljubav 
njegova, od koljena do koljena vjernost nje- 
gova. 


Pamti uvijek da nije toliko važna duljina 
tvojih molitava već njihov sadržaj te srce i 
duša koje u njih ulažeš. Tvoja jutarnja mo- 
litva neka bude iskren, srdačan susret s Go- 
spodinom, onda će biti dobra. Ne zaboravi: 
»Bog zna učiniti da molitva bude tako ugodna 
kao kad se ide na ples« (Sv. Nikola von Fliie). 

VEČERNJA MOLITVA 


Svaki dan dođe kraju. Prije počinka opet 
se smiri i saberi, susretni sa svojim Gospo- 
dom! Pred njim kratko pretresi svoj dan! Za- 
hvali se za sve što je bilo dobro, a pokaj se 
i moli za oproštenje za ono što je bilo slabo 
ili zlo! 


Psalam 61 

O Bože, vapaj mi poslušaj, budi pomnjiv 
na molitvu moju! 

S kraja zemlje vapijem k tebi, jer mi srce 
klonu. 

Dignut ćeš me na liticu i pokoj mi dati, jer 
ti si moje sklonište, utvrda čvrsta protiv du- 
šmana. 

O da mi je stanovati uvijek u tvom šatoru, 
da se sklanjat mogu pod okrilje tvoje! 


MOLITVA SV. PATRIKA, 
APOSTOLA IRSKE 
Krist je u meni, 
Krist je preda mnom, 
Krist je iza mene, 
Krist je iznad mene, 
Krist_je ispod mene, 
Krist mi je s desna, 
Krist mi je s lijeva, 
Krist je u srcu svakog čovjeka koji misli 
na me, 

Krist je u svakom čovjeku koji me gleda. 
Krist je u svakom uhu koje me čuje. 


MOLITVA CHARLES DE FOUCAULD-a 


Oče moj, tebi se predajem. Učini od mene 
što ti se svidi! Štogod budeš činio od mene 
bit ću ti zahvalan. Spreman sam na sve, pri- 
hvaćam sve. Moj Bože, drugo ne želim, nego 
da se vrši tvoja volja na meni i na svim stvo- 
renjima. Svoju dušu stavljam u tvoje ruke. 
Darujem ti je, moj Bože, sa svom ljubavlju 
svoga srca. Jer te ljubim, osjećam potrebu da 
ti se darujem i stavim u tvoje ruke bez mjere, 
s neograničenim povjerenjem. Ti si moj Otac. 


MOLITVA SVIMA SVETIMA 

Svi sveci i svetice Božje, sveti zaštitniče 
moj, molite za me, branite me od svakog zla 
duše i tijela i privedite me u život vječni! 
Amen! 


MOLITVA ZA BEATIFIKACIJU 
PETRA BARBARICA 


Gospodine Isuse, udostoj se proslaviti svog 
vjernog slugu Petra, i daj da po njegovu uzo- 
ru sve više ljubimo tvoje Presveto Srce i tebi 
u čistoći tijela i duše vjerno služimo! 

Nebeska Kraljice i Majko naša Marijo, iz- 
moli svojim svemogućim zagovorom u Boga 
da tvoje odabrano dijete bude uskoro uzvi- 
šeno na čast oltara! Amen! 

SADRŽAJ 


Predgovor 

PRVI DAN — šlieva 
DRUGI DAN — Nada . 
TREĆI DAN — Ljubav 


ČETVRTI DAN — Buharistijska pobož- 
nost 


PETI DAN — Pabožnogi pre ieuzova 
ŠESTI DAN — Marijanska pobožnost 
SEDMI DAN — Osjećanje s Crkvom 


OSMI DAN — Neprestana briga oko 
molitve A 


DEVETI DAN — velikodušnost 
DODATAK . 

Vrijednost apostolata sritan i kete 
Jutarnja molitva . 

Večernja molitva 

